
Na temelju članka 4. i članka 5. stavka 3. Zakona o savjetima mladih («Narodne novine» broj 23/07) i članka 21. Statuta Brodsko-posavske županije (pročišćeni tekst), Županijska skupština na 19. sjednici od 2. listopada 2007. godine, donijela je
O D L U K U

o osnivanju Županijskog savjeta mladih

OSNOVNE ODREDBE

Članak 1.


Ovom Odlukom osniva se Županijski savjet mladih (u daljnjem tekstu: Savjet mladih) kao savjetodavno tijelo Županijske skupštine Brodsko-posavske županije (u daljnjem tekstu: Skupština) u cilju uključivanja mladih u javni život Brodsko-posavske županije.

Članak 2.


Savjet mladih čine mladi u dobi od petnaest (15) do dvadeset devet (29) godina života s prebivalištem na području Brodsko-posavske županije.
SASTAV SAVJETA MLADIH

Članak 3.


Savjet mladih ima predsjednika, zamjenika predsjednika i 9 članova. 


Članove Savjeta mladih bira Skupština na prijedlog Komisije za izbor i imenovanja.


Predsjednika i zamjenika predsjednika biraju članovi Savjeta mladih, sukladno Poslovniku o radu Savjeta mladih.


Iznimno, predsjednik i zamjenik predsjednika prvog saziva Savjeta mladih biraju se na način određen ovom Odlukom.

Članak 4.


Na sjednici Skupštine na kojoj se odlučuje o izboru članova Savjeta mladih ujedno se utvrđuje i lista zamjenika članova Savjeta mladih.


Zamjenici članova Savjeta mladih su osobe čija je kandidatura u postupku izbora utvrđena pravovaljanom od strane Komisije za izbor i imenovanja, ali nisu izabrani za članove Savjeta mladih.


Lista zamjenika sadrži sljedeće podatke:

· ime i prezime zamjenika člana

· prebivalište zamjenika člana

· dan, mjesec i godina rođenja zamjenika člana

· naziv ovlaštenog predlagatelja iz članka 18. stavak 3. ove Odluke.
MANDAT ČLANOVA SAVJETA MLADIH

Članak 5.


Članovi Savjeta mladih biraju se na dvije godine, računajući od dana konstituiranja Savjeta mladih.


Skupština će razriješiti člana Savjeta mladih i prije isteka mandata:

●    ako neopravdano ne nazoči sjednicama Savjeta mladih,

●    ako navrši trideset godina života,

●    na osobni zahtjev,

●   ako je pravomoćnom sudskom presudom osuđen na bezuvjetnu kaznu zatvora u  

     trajanju  dužem od šest mjeseci,

●   ako odjavi prebivalište s područja Brodsko-posavske županije.

Poslovnikom o radu Savjeta mladih detaljnije će se urediti pitanja u svezi s pokretanjem postupka za razrješenje.

Članak 6.


U slučaju razrješenja člana Savjeta mladih, na istoj se sjednici obavlja izbor novoga člana iz reda zamjenika članova Savjeta mladih.

Komisija za izbor i imenovanja će za zamjenika predložiti neizabranu osobu koja dolazi iz reda ovlaštenih predlagatelja iz članka 18. stavak 3. ove Odluke. 

Novome članu mandat traje do isteka mandata člana umjesto kojeg je izabran.
DJELOKRUG RADA SAVJETA MLADIH

Članak 7.


U okviru svoga djelokruga Savjet mladih:


●  raspravlja o pitanjima značajnima za rad Savjeta mladih,

●  raspravlja o pitanjima iz djelokruga Skupštine koji su od interesa za mlade,

●  predlaže Skupštini donošenje odluka, programa i drugih akata od značenja za

    unapređivanje položaja mladih na području Brodsko-posavske županije,

●  predlaže Skupštini raspravu o pojedinim pitanjima od značenja za unapređivanje

    položaja mladih na području Brodsko-posavske županije te način rješavanja 

    navedenih pitanja,

●  daje mišljenje Skupštini prilikom donošenja odluka, mjera, programa i drugih

     akata od osobitog značenja za unapređivanje položaja mladih na području 

     Brodsko-posavske županije

●   sudjeluje u izradi i praćenju provedbe lokalnog programa djelovanja za mlade,

●    izrađuje izvješća nadležnim tijelima o problemima mladih, a po potrebi predlaže i 

      donošenje programa za otklanjanje nastalih problema i poboljšanje položaja

      mladih (lokalni program djelovanja za mlade),

●    skrbi o informiranosti mladih o svim pitanjima značajnim za unapređivanje 

      položaja mladih,

●    potiče međusobnu suradnju savjeta mladih općina, gradova i županija u  

      Republici   Hrvatskoj te suradnju i razmjenu iskustava s odgovarajućim tijelima

      drugih zemalja        

●    predlaže Skupštini financijski plan radi ostvarivanja programa rada Savjeta

      mladih,

●    obavlja i druge poslove od interesa za mlade

Savjet mladih podnosi Skupštini jednom godišnje izvješće o svom radu.
NAČIN RADA

Članak 8.


Savjet mladih održava redovite sjednice najmanje jedanput u dva mjeseca.


Sjednice Savjeta mladih saziva i njima predsjedava predsjednik Savjeta mladih.


Predsjednik Savjeta mladih je dužan sazvati izvanrednu sjednicu Savjeta mladih na prijedlog najmanje 1/3 članova Savjeta mladih.


Predsjednik Savjeta mladih može na sjednicu pozvati predstavnike tijela Brodsko-posavske županije.

Članak 9.


Savjet mladih donosi odluke većinom glasova ako je na sjednici nazočna većina članova Savjeta mladih, osim ako ovom Odlukom nije drugačije određeno.


Većinom glasova svih članova Savjeta mladih:

●   donosi Poslovnik o radu Savjeta mladih

●   Program rada Savjeta mladih.


Član Savjeta mladih koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja.


Smatra se da je član Savjeta mladih neposredno osobno zainteresiran za donošenje odluka o nekom pitanju ako se odluka odnosi na projekt u kojemu osobno sudjeluje ili sudjeluje pravna osoba u kojoj on ima udio u vlasništvu.

Članak 10.


Savjet mladih predstavlja i zastupa predsjednik Savjeta mladih.

Članak 11.


Savjet mladih može imenovati svoja stalna i povremena radna tijela za uža područja djelovanja te organizirati forume, tribine i radionice za pojedine dobne skupine mladih ili srodne vrste problema mladih.


U radu Savjeta mladih mogu sudjelovati, bez prava glasa i stručnjaci iz pojedinih područja vezanih za mlade i skrb o mladima.

Članak 12.


Savjet mladih donosi Poslovnik o svom radu.


Poslovnikom o radu pobliže se uređuje način sazivanja sjednice, utvrđivanje dnevnog reda, predsjedavanje i sudjelovanje u radu, tijek sjednice, odlučivanje i glasovanje, vođenje zapisnika, osnivanje i imenovanje članova radnih tijela, postupak izbora i razrješenja predsjednika i zamjenika predsjednika, prava i dužnosti članova te predsjednika i zamjenika  predsjednika Savjeta mladih i druga pitanja od značaj za rad Savjeta mladih.

Članak 13.


Savjet mladih donosi Program rada Savjeta mladih za svaku kalendarsku godinu.


Program rada Savjeta mladih sadrži sljedeće aktivnosti:

●     sudjelovanje u kreiranju i praćenju provedbe lokalnog programa djelovanja za

       mlade,

●     suradnja s drugim savjetodavnim tijelima mladih u Republici Hrvatskoj i 

        inozemstvu,

●     konzultiranje s organizacijama mladih o temama bitnim za mlade,

●     suradnja s tijelima jedinica lokalne, područne (regionalne) samouprave u 

       politici prema mladima.


Program rada Savjeta mladih sadrži i ostale aktivnosti važne za rad Savjeta mladih i poboljšanje položaja mladih.


Program rada Savjeta mladih, Savjeta mladih donosi i podnosi na odobravanje Skupštini najkasnije do 30. rujna tekuće godine za sljedeću kalendarsku godinu.


Iznimno, Program rada za 2008. godinu Skupštini se na odobravanje podnosi nakon konstituiranja Savjeta.
Članak 14.


Ukoliko se Program rada Savjeta mladih za provedbu planiranih aktivnosti predviđa potreba osiguranja financijskih sredstava, sredstva se na temelju financijskog plana osiguravaju u Proračunu Brodsko-posavske županije.
SREDSTVA ZA RAD

Članak 15.


Sredstva za rad Savjeta mladih osiguravaju se u Proračunu Brodsko-posavske županije.


Brodsko-posavska županija osigurava prostor za održavanje sjednica Savjeta mladih.

Članak 16.


Članovi Savjeta mladih imaju pravo na naknadu za rad u Savjetu mladih sukladno Odluci o naknadama i plaćama dužnosnika,  te vrednovanje radnih mjesta u upravnim tijelima Brodsko-posavske županije («Službeni vjesnik Brodsko-posavske županije» broj 2/06).

Članak 17.


Stručne i administrativne poslove za potrebe Savjeta mladih obavlja Stručna služba za poslove Županijske skupštine i Županijskog poglavarstva.

POSTUPAK IZBORA ČLANOVA SAVJETA MLADIH

Članak 18.


Komisija za izbor i imenovanja će u roku od 15 dana od dana stupanja na snagu ove Odluke pokrenuti postupak izbora članova Savjeta mladih objavom javnog poziva.


Javni poziv objavljuje se u javnom glasilu, a rok za podnošenje prijava je 20 dana od dana objave poziva.


Kandidate za članove Savjeta mladih predlažu udruge mladih i udruge koje se bave mladima, učenička vijeća, studentski zborovi te drugi registrirani oblici organiziranja mladih (u daljnjem tekstu: ovlašteni predlagatelji).


Prijava kandidata podnosi se Komisiji za izbor i imenovanja na propisanim obrascima koji su sastavni dio ove Odluke, ali se ne objavljuju u «Službenom vjesniku Brodsko-posavske županije».


Komisija za izbor i imenovanja dužna je prijedlog kandidata za izbor članova Savjeta mladih dostaviti Skupštini u roku od 15 dana oda isteka roka za podnošenje prijava po javnom pozivu vodeći računa o ravnomjernoj zastupljenosti ovlaštenih predlagatelja. 

Članak 19.


Skupština će odluku o izboru članova Savjeta mladih donijeti u roku od 30 dana od dostave prijedloga iz članka 18. stavak 5. ove Odluke.


Konstituirajuću sjednicu Savjeta mladih saziva predsjednik Skupštine u roku od 15 dana od stupanja na snagu Odluke iz stavka 1. ovog članka.


Konstituirajućom sjednicom predsjeda predsjednik Skupštine ili po njemu ovlaštena osoba.


Savjet mladih smatra se konstituiranim izborom predsjednika.
POSTUPAK IZBORA PREDSJEDNIKA I ZAMJENIKA PREDSJEDNIKA

Članak 20.


Predsjednik i zamjenik predsjednika Savjeta mladih biraju se iz reda članova Savjeta mladih javnim glasovanjem većinom glasova nazočnih članova pod uvjetom da je sjednici nazočna većina članova Savjeta mladih.


Prijedlog za izbor predsjednika i zamjenika predsjednika mora biti sastavljen u pisanom obliku i podnijet od najmanje 1/5 članova Savjeta mladih.


Svaki član Savjeta mladih može potpisom podržati samo jednog kandidata za predsjednika odnosno zamjenika predsjednika.

Članak 21.


Ako je predloženo više kandidata, o kandidatima se glasuje prema abecednom redu njihovih prezimena s tim što član Savjeta mladih svoj glas može dati samo jednom od kandidata.


Ako nijedan od kandidata ne dobije potreban broj glasova, izbor će se ponoviti s tim da u drugom krugu glasovanja sudjeluju ona dva kandidata koja su u prvom krugu dobili veći broj glasova, a ako ni tada ni jedan od kandidata ne bude izabran, izbor će se ponoviti najkasnije u roku od 15 dana, a u ponovljenom izboru mogu kao kandidati sudjelovati članovi koji u prethodnom postupku nisu izabrani.
PRIJELAZNE I ZAVRŠNE ODREDBE

Članak 22.


Predsjednik Savjeta mladih pokrenut će kod Komisije za izbor i imenovanja postupak izbora članova novoga saziva Savjeta mladih najkasnije 60 dana prije isteka mandata trenutnog saziva.
Članak 23.


Ova Odluka stupa na snagu osmoga dana od dana objave u «Službenom vjesniku Brodsko-posavske županije».

ŽUPANIJSKA SKUPŠTINA BRODSKO-POSAVSKE ŽUPANIJE

Urbroj: 2178/1-01-07-1

Slavonski Brod, 2. listopada 2007.

